Predsjednik Županijske organizacije Hrvatske narodne stranke (HNS) Valentin Dujmović tražio je čak 100 tisuća kuna odštete od lokalnog portala dubrovniknet.hr zbog teksta u kojem je komentirana mogućnost da, u dogovoru Ivana Vrdoljaka i Andreja Plenkovića, on postane direktor Zračne luke Dubrovnik. U mogućem koalicijskom dogovoru i fotelja u dubrovačkoj zračnoj luci spominjala se neko vrijeme kao mjesto na koje pikira HNS, no nakon poništenja natječaja tu je funkciju dobio Frano Luetić, brat HDZ-ove Dubravke Šuice. Svoju ambiciju Dujmović uopće nije krio.

Nezadovoljstvo napisom na lokalnom portalu o mogućem imenovanju ipak nije uspio naplatiti. Općinski sud u Dubrovniku ovih je dana donio nepravomoćnu presudu kojom je njegov doista ogroman odštetni zahtjev odbio. U obrazloženju presude sud mu je poručio kako nije moguće da je u javnosti imao problema samo zbog spornog članka, već je naprosto izvjesno da ljudi imaju svoje osobne stavove prema njemu. A oni, eto, nisu baš dobri, jer mu je netko iz automobila dobacio da je ‘uhljeb’, a i neki suradnici pitali su ga da li će na poziciju doći zbog stranačke pripadnosti.

Dujmović: ‘Nisam mjesecima mogao u miru popiti kavu’

Tužbu je visokopozicionirani HNS-ovac podnio nakon što je u lipnju 2017. dubrovniknet.hr objavio tekst “Valentin Dujmović želi biti direktor dubrovačke zračne luke. Zašto bi bilo skandalozno udovoljiti mu?”. U tekstu je među ostalim analizirano kako Dujmović ne zadovoljava uvjete propisane društvenim ugovorom Zračne luke Dubrovnik. Za eventualno zapošljavanje Dujmovića neke odredbe morale bi se promijeniti. Takva mogućnost ocijenjena je skandaloznom, jer bi se kriteriji stručnosti morali sniziti ne bi li ih Dujmović zadovoljio.

“Namjera mijenjanja društvenog ugovora tvrtke koja je među najznačajnijim gospodarskim subjektima na jugu Hrvatske zaslužuje medijsku pozornost, odnosno za pisanje o tome postoji javni interes. Opravdano je bilo upozoriti kako na mjesto direktora Zračne luke Dubrovnik mora doći osoba koja zadovoljava se propisane uvjete”, stoji u presudi kojom je Dujmovićeva tužba odbijena.

Političari moraju biti spremni na javnu kritiku

Sud ističe kako je Dujmović kao političar koji se čak i kandidirao na izborima za gradonačelnika Dubrovnika morao biti spreman na oštru kritiku. “To što se članak objavljen o njemu komentira u javnosti nije dovoljan razlog za traženje odštete. Ničime nije dokazao da ni šest mjeseci nakon objave teksta nije mogao u miru otići na kavu”.

U tužbi je Dujmović čak tvrdio da mu je zbog spornog teksta bio onemogućen daljnji razvoj karijere, a onda je sud primijetio kako je u međuvremenu zaposlen kao zamjenik direktora Hrvatskih voda. Ranije je radio u lokalnim vodovodnim firmama, što znači da mu članak ni na koji način nije naštetio.

Ovdje valja dodati da je puno polemike u javnosti izazvalo i to postavljanje Dujmovića na važnu poziciju u Hrvatskim vodama, budući da su ga lokalni HDZ-ovci ranije prozivali zbog katastrofalnih rezultata lokalnog Vodovoda.